L’Ajuntament de Llíria presenta el Pla Director de la Bicicleta
05 de novembre de 2021

La Regidoria de Mobilitat Sostenible ha presentat el Pla Director de la Bicicleta, que s'emmarca dins del Pla de Mobilitat Urbana Sostenible del Municipi (PMUS). “El principal objectiu d'este projecte és impulsar altres maneres de desplaçament per a dins del nucli urbà i urbanitzacions, com la bicicleta, tant elèctrica com convencional, i els nous Vehicles de Mobilitat Personal (VMP)”, ha explicat el responsable de l'àrea, Paco García.

Per a aconseguir este full de ruta, el Pla Director de la Bicicleta se centra en diferents eixos d'actuació, com l'establiment d'una xarxa interna en el nucli urbà que interconnecte amb les exteriors i la vertebració de nous eixos ciclistes entre urbanitzacions i el propi nucli urbà; la dotació de nous punts d'aparcament per a bicicletes; l'estudi de sistemes de préstec, la intermodalitat amb el transport públic i serveis de bicicletes; la promoció educativa per al foment de l'ús de la bici i la gestió de la nova normativa aprovada en la nova ordenança de mobilitat sostenible.

“A més, l'Ajuntament té obert actualment un procés participatiu perquè la ciutadania puga enviar tot tipus d'apreciacions, suggeriments i opinions sobre este pla, amb la finalitat de poder atendre les noves necessitats de les persones usuàries que opten per este pràctic i ecològic mitjà de transport”, ha indicat García.

Esta nova iniciativa s'emmarca dins dels Objectius 2030 de Desenvolupament Sostenible, que contemplen la realització d'accions i plans per al foment del transport sostenible. “Permetrà millorar l'eficiència energètica i donar un nou impuls en la protecció del municipi de l'emissió massiva de gasos”, ha manifestat l'edil.

L'Àrea de Mobilitat Sostenible, a més, ja està treballant en l'ampliació de la xarxa ciclista dins del nucli urbà, així com en la millora i ampliació de la qual ja existeix fora d'ell. “És, sens dubte, una aposta de futur, amb la finalitat que els diferents governs municipals tinguen una base de treball i puguen anar abordant les inversions i iniciatives de manera escalonada”, ha afirmat García.